**Արա Աշոտի Տեր-Գրիգորյան** (մարտի 6, 1953(1953-03-06), Երևան, Հայկական ԽՍՀ, ԽՍՀՄ - նոյեմբեր 2016), առողջապահության հայ կազմակերպիչ։ Բժշկական գիտությունների դոկտոր (2003), պրոֆեսոր (2006): Արա Տեր-Գրիգորյանն իր գործունեությամբ նպաստել է հայրենիք-Սփյուռք կապերի հաստատմանն ու զարգացմանը։

Կենսագրություն
--------------

Արա Տեր-Գրիգորյանը ծնվել է 1953 թվականի մարտի 6-ին, Երևանում։ 1977 թվականին ավարտել է Երևանի բժշկական ինստիտուտը, 1984-1989 թվականներին աշխատանքի է գործուղվել Սևան՝ որպես շրջանային հիվանդանոցի բժիշկ, գաստրոէնտերոլոգիայի բաժնի վարիչ, ապա՝ փոխտօրեն։ Արա Տեր-Գրիգորյանն աշխատել է Հայաստանի առողջապահության նախարարության տարբեր վարչություններում, եղել Հայաստանի առողջապահության նախարարի օգնական, կադրերի վարչության, ապա՝ միջազգային կապերի և մարդասիրական օգնության վարչության պետ. 1989-1991 թվականներին՝ Հայաստանի առողջապահության նախարարի օգնական, 1991 թվականին՝ առողջապահության նախարարության կադրերի և ուսումնական հաստատությունների վարչությունների պետ։ Ավարտել է Մոսկվայի առաջին բժշկական ինստիտուտի ասպիրանտուրան, պաշտպանել թեկնածուական, այնուհետև՝ դոկտորական ատենախոսություն։ 1994-1998 թվականներին եղել է Հայ բժիշկների միջազգային կոմիտեի վարչության անդամ, երևանյան գրասենյակի ղեկավար։ 1998-2002 թվականներին զբաղեցրել է Հայաստանի կառավարությանն առընթեր պետական առողջապահական գործակալության պետ, 2002-2013 թվականներին՝ Հայաստանի առողջապահության նախարարության պետական առողջապահական գործակալության պետ։ 2013 թվականից եղել է ՀՀ ԱԺ-ի առողջապահության, մայրության և մանկության հարցերի մշտական հանձնաժողովում խորհրդական։ Եղել է Երևանի պետական բժշկական համալսարանի առողջապահության կառավարման և տնտեսագիտության ամբիոնի պրոֆեսոր, հեղինակ է գիտական մենագրությունների և բազմաթիվ հոդվածների։ Աշխատանքները վերաբերում են Հայաստանում բժշկական օգնության կազմակերպման և ֆինանսավորման վերափոխումների գիտական հիմունքներին՝ նոր տնտեսական հարաբերությունների պայմաններում։ Հեղինակ է «Բուժօգնության կազմակերպման և ֆինանսավորման ժամանակակից մոդելների կիրառումը Հայաստանի Հանրապետությունում» (2004) ուսումնական ձեռնարկի։

Անդամակցություն
---------------

* Հայաստանի առաջին միջազգային առողջապահական կոնգրեսի նախագահ։
* Գիտական տարբեր խորհուրդների և միջազգային առողջապահական մի շարք կազմակերպությունների անդամ։

Պարգևներ
--------

* Պողոսյան մրցանակ (Առողջապահության համակարգում տեխնիկական գիտությունների և տեղեկատվական տեխնոլոգիաների՝ «ՄԻԴԱՍ» համակարգ աշխատանքի ներդրման համար, 2002):

Մահ

Մահացել է 2016 թվականին։ Թաղված է Երևանի քաղաքային պանթեոնում։

Երկեր
-----

* Առողջապահության համակարգի ֆինանսավորումը Հայաստանի Հանրապետությունում, Երևան, 2001:
* «Բուժօգնության կազմակերպման և ֆինանսավորման ժամանակակից մոդելների կիրառումը Հայաստանի Հանրապետությունում», 2004:
* Հայաստանի Հանրապետությունում բժշկական օգնության կազմակերպման և ֆինանասավորման վերափոխումների գիտական հիմունքները նոր տնտեսական հարաբերությունների պայմաններում (2003)։

Ծանոթագրություններ
------------------

1. 1 2  Ով ով է. Հայեր. Կենսագրական հանրագիտարան, հատոր երկրորդ, Երևան, 2007, էջ 575-576։
2. ↑  «Արա Տեր-Գրիգորյան». *boghossianprize.am*. Արխիվացված է օրիգինալից 2022 թ․ հուլիսի 16-ին. Վերցված է 2019 թ․ մայիսի 25-ին.
3. ↑  «Արա Տեր- Գրիգորյանին կհուղարկավորեն քաղաքային պանեթեոնում». *Հայաստանի Հանրային Ռադիո*. Վերցված է 2019 թ․ մայիսի 25-ին.(չաշխատող հղում)
4. ↑  Տեր-Գրիգորյան, Արա Աշոտի (2004). *Բուժօգնության կազմակերպման և ֆինանսավորման ժամանակակից մոդելների կիրառումը Հայաստանի Հանրապետությունում։ Ուս. ձեռնարկ*. Ա. հ. ISBN 9789993042723.
5. ↑  Տեր-Գրիգորյան, Արա Աշոտի (2003 թ․ հունվարի 24). «Հայաստանի Հանրապետությունում բժշկական օգնության կազմակերպման և ֆինանասավորման վերափոխումների գիտական հիմունքները նոր տնտեսական հարաբերությունների պայմաններում». Արխիվացված է օրիգինալից 2019 թ․ մայիսի 25-ին. Վերցված է 2019 թ․ մայիսի 25-ին. `{{cite journal}}`: Cite journal requires `|journal=` (օգնություն)